與弟渤新羅劒歌
作者：李涉
朝代：唐

paragraphs: 我有神劒異人與，暗中往往精靈語。
識者知從東海來，來時一夜因風雨。
長河臨曉北斗殘，秋水露背青螭寒。
昨夜大梁城下宿，不借𨁂跌光顏看。
刃邊颯颯塵沙缺，瘢痕半是蛟龍血。
雷煥張華久已無，沉冤知向何人說。
我有愛弟都九江，一條直氣今無雙。
青光好去莫惆悵，必斬長鯨須少壯。